
Ásványvizek minőségét meghatározó paraméterek összehasonlító elemzése

Alig található ma Magyarországon olyan élelmiszer, melynek az egy főre eső fogyasztása oly nagymértékben növekedett volna évről évre, mint a természetes palackozott ásványvízé. Az ásványvíz fogyasztás növekedésének fő oka, hogy a fogyasztók egyre nagyobb hangsúlyt fektetnek az egészséges táplálkozásra, egyre inkább felismerik az ásványvíz táplálkozás- fiziológiai előnyeit.
Ennek ellenére az utóbbi évek ásványvíz fogyasztásával kapcsolatos statisztikai adatok a fogyasztás növekedésének visszaesését jelzik. Ennek okai az elmúlt évek ásványvizekkel kapcsolatos botrányai és ennek hatására a tömegkommunikációs eszközökön keresztül megjelenő negatív hatású cikkek, melyek szerint az ásványvízfogyasztásnak nincs kedvező élettani hatása, sőt egyes cikkek egyenesen károsnak tartják az emberi egészségre nézve.
E botrányok közül kiemelkedően nagy port kavart a már régóta forgalmazott, a fogyasztók körében nagy népszerűségnek örvendő Visegrádi ásványvíz botrány. Az Interpress magazin ásványvíz tesztje alapján a szóban forgó víz olyan magas fluorid koncentrációt tartalmaz, amely a 7 éven aluli gyermekek számára káros, erről azonban a címkén semmilyen felirat nem tájékoztatja a fogyasztót. Az Interpress magazin a nagynevű Visegrádi ásványvíz mellett a kevésbé ismert Auchan nevét viselő ásványvizet sem tartotta megfelelő minőségűnek. Ebben az esetben a problémás kémiai elem az arzén volt, melynek mennyisége az adott vízben a megengedett határértéket kétszeresen meghaladta. E botrányok hatására, mint számos ásványvíz fogyasztóban így bennem is a következő kérdések merültek fel:
· Az ásványvizek megfelelnek-e a rájuk vonatkozó előírások követelményeinek?
· Az ásványvizek címkéjén feltüntetett elemek koncentrációja megfelel-e a valóságnak?
· Az ásványvizekben található makro- és mikroelemek mekkora arányban járulnak hozzá az egyes elemek ajánlott napi beviteli értékének szervezetbe jutatásához?
· Az ásványvizek nagyobb hasznosságot jelentenek-e az emberi szervezet számára, mint az ivóvíz?
Egyes kutatások szerint az emberiséget érintő betegségek mintegy 70 %- ának forrása a víz, amit megiszunk, ezért kiemelkedő fontosságú megnéznünk mit is iszunk.
Dolgozatomban négy különböző márkájú ásványvíz minőségi paramétereit vizsgálva keresem a választ a fenti kérdésekre.
Az OTDK-n történő részvételt a "TÁMOP-4.2.2/B-10/1-2010-0024. A Debreceni Egyetem tudományos képzési műhelyeinek támogatása" pályázat támogatta.



